次韵蓋宰
作者：敖陶孫
朝代：宋

paragraphs: 大化我蟲臂，常時炙牛心。
居然身桔槔，老圃愁漢陰。
簡書實畏人，吏事頗見侵。
千里得蠻語，十年生越吟。
寧爲尺一稽，何者可枉尋。
蓋公學齊魯，頗似東海任。
雙骭留石涔，舉世方盤鍼。
稍傳閉關術，抑按娛五禽。
朅來道院中，狼山即知音。
披衣起視夜，欲借北斗斟。
寤言種秫陶，渠肯挾策欽。
琅然庭柯句，欲和南風琴。
勾牽老維摩，善哉去來今。
飛潛不同穴，著鞭英雋林。